AH อัดฉีด 2.14 พันลบ. ซื้อหุ้น SGAH เพิ่มรวมถือ 49.99% เสริมแกร่งธุรกิจยานยนต์
AH อัดฉีด 2.14 พันลบ. ซื้อหุ้น SGAH เพิ่มรวมถือ 49.99% เสริมแกร่งธุรกิจยานยนต์
10 ต.ค. 2561

บริษัท อาปิโก ไฮเทค จำกัด (มหาชน) หรือ AH เปิดเผยว่า บริษัทและบริษัท อาปิโก อินเวสเมนท์ พีทีอี ลิมิเต็ด ซึ่งป็นบริษัทย่อย ได้เข้าลงทุนเพิ่มเติมในบริษัท Sakthi Global Auto Holdings Limited (SGAH) ผู้ผลิตชิ้นส่วนยานยนต์ในประเทศอินเดีย โปรตุเกส สหรัฐอเมริกา และจีน และปัจจุบันเป็นบริษัทร่วมของบริษัท
ทั้งนี้ เพื่อเสริมสร้างความแข็งแกร่งและเพิ่มพูนศักยภาพให้แก่พันธมิตรทางธุรกิจ และสนับสนุนความร่วมมือกันของทั้งบริษัท และ SGAH เพื่อการเติบโตทางธุรกิจสู่บทบาทการเป็นผู้นำในตลาดโลก โดยมีมูลค่าเงินลงทุนรวมจำนวน 65 ล้านดอลลาร์สหรัฐฯ หรือเทียบเท่าจำนวนประมาณ 2,138 ล้านบาท ซึ่งจะทำให้บริษัทถือหุ้นทางตรงและทางอ้อมใน SGAH เพิ่มเป็นร้อยละ 49.99 จากปัจจุบันอยู่ที่ร้อยละ 25.10
สำหรับเงินลงทุนดังกล่าว ประกอบด้วย 1) หุ้นสามัญเพิ่มทุนใน SGAH จำนวน 4,977 หุ้น มูลค่าที่ตราไว้หุ้นละ 1 ดอลลาร์สหรัฐ คิดเป็นร้อยละ 24.89 ของจำนวนหุ้นที่ออกและจำหน่ายได้แล้วทั้งหมดของ SGAH รวมมูลค่า 25 ล้านดอลลาร์สหรัฐ หรือเทียบเท่าจำนวน ประมาณ 827 ล้านบาท
2) เงินกู้ ซึ่งบริษัทเป็นผู้ให้กู้แก่ SGAH รวมมูลค่า 40 ล้านดอลลาร์สหรัฐ หรือเทียบเท่าจำนวนประมาณ 1,311 ล้านบาท มีอัตราดอกเบี้ยอยู่ที่ร้อยละ 10 ต่อปี และมีระยะเวลา 3 ปี โดยเงินกู้ยืมจำนวน 40 ล้านดอลลาร์สหรัฐดังกล่าวได้รับการค้ำประกัน โดยเป็นการค้ำประกันส่วนบุคคลจากนาย Manickam Mahalingam ประธานกลุ่มบริษัท Sakthi Group และนาย Lalit Kumar ประธานเจ้าหน้าที่บริหารของบริษัท Sakthi Automotive Group USA, Inc. นอกจากนี้ยังมีมูลค่าหุ้นของ SGAH และบริษัทย่อยแห่งหนึ่งของ SGAH เป็นหลักประกันให้กับบริษัท
การเข้าลงทุนเพิ่มใน SGAH นับเป็นโอกาสที่ดีสำหรับบริษัทในการเติบโตและขยายฐานการดำเนินงานของบริษัทในตลาดโลก โดยบริษัทจะเข้าไปมีส่วนร่วมในการบริหารจัดการมากขึ้นเพื่อให้การสนับสนุนและควบคุมการดำเนินงานในส่วนที่เป็นจุดอ่อนของ SGAH